Kázeň z ev. Služieb Božích v Bratislave (NK), **utorok** po 8. nedeli po Svätej

Trojici, 1. 8. 2023, 18.00; ES 634, 447, 260, A 54, Žalm 85, 8 – 14

**Matúš 7, 15 – 23**: *„15 Varujte sa falošných prorokov, ktorí prichádzajú k vám v ovčom rúchu, ale vo vnútri sú draví vlci. 16 Po ovocí poznáte ich. Či oberajú z tŕnia hrozno alebo z bodľačia figy? 17 Tak každý dobrý strom rodí dobré ovocie, ale planý strom rodí zlé ovocie. 18 Nemôže dobrý strom donášať zlé ovocie, ani planý strom donášať dobré ovocie. 19 Každý strom, ktorý nerodí dobré ovocie, vytnú a hodia do ohňa. 20 Tak teda po ovocí poznáte ich. 21**Nie každý, kto mi hovorí: Pane, Pane! vojde do kráľovstva nebeského, ale ten, kto činí vôľu môjho Otca nebeského. 22 Mnohí mi povedia v onen deň: Pane, Pane, či sme neprorokovali v Tvojom mene, a či sme nevyháňali démonov v Tvojom mene a či sme nerobili mnohé divy v Tvojom mene? 23 A vtedy im vyhlásim: Nikdy som vás nepoznal; odíďte odo mňa, páchatelia neprávosti!“*

**Milí bratia a milé sestry!**

Manželom, ktorí bolo v kríze a hodlali sa rozvádzať, poradil ich priateľ, aby si čítali Bibliu. Počúvli. V Biblii natrafili aj na state o manželstve. Muž s nesmiernou radosťou prečítal žene, čo v Biblii objavil: *Ženy poddané buďte svojim mužom ako Pánovi, lebo muž je hlavou ženy, ako aj Kristus je hlavou cirkvi* (Ef 5, 21b – 23). Aj žena s veľkou radosťou prečítala, čo objavila v Biblii:  *Mužovia, milujte si ženy, ako aj Kristus miloval cirkev a seba samého vydal za ňu* (Ef 5, 25). Namiesto pokoja a zmierenia medzi manželmi tak došlo v ich vzťahu k ešte väčšiemu rozkolu. Muž žene tvrdil: Aj Biblia vraví, že sa mi máš podriaďovať, veď ja som tvoja hlava... Žena mužovi oponovala: Ty ma máš milovať tak, že sa za mňa obetuješ...

Príčinou pretrvávania krízy nebolo to, že si manželia začali čítať Bibliu, ale to, že každý z nich ju čítal pre toho druhého. **Biblické výroky nevzťahovali na seba, ale na svojho partnera.** Až keď to začali robiť naopak, keď začali Bibliu čítať najmä pre svoje poučenie, nie aby poučovali druhého, pomerili sa a ich manželstvo začalo opäť dobre fungovať.

Z evanjelia sme čítali text o falošných prorokoch. Povieme si, dnes je fakt veľa rozličných náboženských hnutí, aj falošných učiteľov a siekt. V duchu si vravíme: **to sú oni, nie my...** To, čo sme počuli z Písma sa týka tých druhých, nie nás...

Čítať si Bibliu pre iných, nie pre seba, **vzťahovať** „**ostne“ biblických výrokov proti druhým, a nie proti sebe, je** však **zásadnou chybou**. Keď Pán Ježiš hovorí o falošných prorokoch, nemyslí na ateistov, ani na agnostikov, ale na cirkev. Veď či ateisti alebo agnostici hovoria: „Pane, Pane!“? **S oslovením Ježiša: „Pane, Pane!“ – sa stretneme v cirkvi. Ona vyznáva Ježiša ako Pána.** Ježiš zdôrazňuje, že nie každý, kto s cirkvou vyznáva: „Pane, Pane!“, vojde do Božieho kráľovstva!

**Hranica rozlíšenia medzi tými, ktorí do Božieho kráľovstva vojdú a ktorí doň nevojdú neprebieha medzi cirkvou a svetom.**

Veď svetskí ľudia, ktorí otvorene odmietajú Krista, si odsúdenie a Boží súd už dávno vybrali sami (prečítaj: Ján 3, 18). Bez viery nie je možné páčiť sa Bohu (Žid 11, 6).

**Hranica rozlíšenia medzi tými, ktorí do Božieho kráľovstva vojdú, resp. nevojdú, prebieha vnútri cirkvi, stredom cirkvi.** Spomeňme si na podobenstvo o kúkoli medzi pšenicou (Mt 13, 24nn a 34nn), o sieti (Mt 13, 47nn), o svadobnom hosťovi, ktorý nemal sviatočné rúcho (Mt 22, 11nn) a o desiatich pannách (Mt 25, 1nn) – **všetko to sú biblické texty, ktoré hovoria o cirkvi** a potvrdzujú, že nie každý, kto sa k cirkvi navonok hlási, bude zachránený pre večnosť.

Podľa Ježiša nedáva **vonkajšie vyznanie nikomu nárok na spasenie.** Koľkí z tých, ktoré ústami vyznávajú Vieru všeobecnú kresťanskú, to mienia vážne? Koľkí k vyznaniu úst pridajú aj vyznanie života – poslušné nasledovania Ježiša Krista?

O necelé dva týždne bude Nedeľa pokánia. Pripomína nám hriech Izraelcov, ktorí z milosti Božieho vyvolenia si pomýlene učinili právo, nárok pred Hospodinom na Jeho priazeň... a stihol ich Boží trest. No pripomína aj naše hriechy a vyzýva k pokániu aj nás.

**Je vzácne, že patríme do cirkvi. Ani zďaleka to však nie je našou protekciou pred Bohom, ale predovšetkým našou zodpovednosťou.** Ak je niekto katolík, člen najpočetnejšieho spoločenstva kresťanov, to ešte automaticky neznamená, že bude spasený. Keď je niekto evanjelik – prináleží do cirkvi, ktorá verí, že je Božím slovom očistená, reformovaná, že má čisté – správne vyznanie, tiež to automaticky neznamená, že bude spasený. Ak niekto patrí k cirkvám, ktorých členovia si zakladajú na tom, že poznajú dátum svojho znovuzrodenia, alebo v jazykoch sa modlia: „Pane, Pane!“ – ani to ešte nutne neznamená, že budú spasení.

**Vo svojom čase sa nás Pán Boh nebude pýtať na príslušnosť k tomu či onomu cirkevnému spoločenstvu – na to, čo sme katolíkmi, evanjelikmi, baptistami, bratskými či apoštolskými...**

**Bude sa nás pýtať na to, či sme činili Jeho vôľu.**

Oveľa zásadnejšie, ako sa pýtať, ktoré spoločenstvo kresťanov je lepšie, pravovernejšie..., je položiť a poctivo si zodpovedať otázku: V čom som rozpoznal Božiu vôľu v mojom živote? Ako ju plním alebo neplním? **Nejde pritom len o zmiernenie protikladu slová-činy** – o to, aby bol čo najmenší rozpor medzi tým, čo vyznávame a tým, čo žijeme.

**Ide** **skôr o vnútorný postoj – o postoj srdca pred Bohom.**

Kto hovorí: „Pane, Pane!“ – či už peknými slovami vyznania, alebo dobrými skutkami, na ktoré je hrdý ako na svoj záslužný výkon, ten **si** na základe toho **robí nárok pred Bohom.** A**nerozumie, že pred Bohom si nijaké nároky činiť nemôžeme.** Nemôžeme ospravedlniť sami seba.

Kto však koná Božiu vôľu, je človekom v poslušnom čine pokorným, nerobiacim si zásluhy – toho ospravedlňuje Božia milosť. Ten bude z Pánovej milosti spasený.

**To, že patríme Bohu, nie je naše právo. Ani dôvod, pre ktorý máme u Boha protekciu. Patriť Bohu je milosť.** Dobre ju využije, kto zostane pokorný, koho skutky nebudú konané pre vlastnú slávu či nadobudnutie si zásluh, ale z vďačnosti voči Pánu Bohu – ako prirodzené ovocie viery.

Nijaká cirkev sa nevyhne falošným prorokom, ani tá naša. Protikristovský duch sa do cirkvi vkráda všade tam, kde nám záleží väčšmi na našej prestíži, na našom zviditeľňovaní sa, ako na vernom šírení Božieho slova. Duch, ktorý je Kristovi cudzí a protivný, sa do cirkvi vkráda, keď sa držíme viac mocných tohto sveta, jeho filozofických trendov ako Božieho slova. Duch falošného proroctva – duch antikristov vniká do cirkvi tam, kde farári chcú panovať nad zvereným stádom, ale aj tam, kde neordinovaní žijú tak, ako keby jedine farári mali zodpovednosť za cirkev, za to, či Božia roľa v zbore „kvitne alebo zarastá burinou“ a zabúdajú na Ježišove slová: *Jeden je váš Majster a vy všetci ste bratia* (Mt 23, 8). – To jest, **všetci ste si rovní a všetci nesiete zodpovednosť za spoločenstvo cirkevného zboru.**

**Preto si všetci potrebuje dávať pozor na falošných prorokov, na to, aby sme sa nimi nedali zviesť, ani sa nimi sami nestávali. Falošní proroci hľadajú v zbore svoje veci: hmotný prospech, získanie popularity, moc nad druhými, chválu u ľudí... a tak zneužívajú Kristovo meno.**

Nikde síce nečítame, že falošných prorokov máme z cirkvi vylúčiť, exkomunikovať či ich prenasledovať. No ide o to, nedopustiť, aby sa im v cirkvi dostávala sluchu či predných pozícií. Nie je to ľahké, lebo falošní proroci sú ťažko rozpoznateľní. Neprichádzajú s transparentom: Ja som falošný prorok. Sú to draví vlci v ovčom rúchu. **Poznajú sa po ovocí.** Podľa toho, či prinášajú ovocie Ducha Svätého, ktorým je *láska, radosť, pokoj, zhovievavosť, nežnosť, dobrotivosť, vernosť, krotkosť, zdržanlivosť* (G 5, 22n). Ovocie ich práce ich odhalí, prezradí. **Poznanie po ovocí je metóda, ktorá si žiada trpezlivé čakanie, až prídu plody.** Nádejné však je, že **Pán Ježiš *v onen deň* – deň Jeho druhého príchodu rozpozná, kto je Jeho. Jeho nikto neoklame.** On prízvukuje:

*„Nie každý, kto mi hovorí: Pane, Pane! vojde do kráľovstva nebeského, ale ten, kto činí vôľu môjho Otca nebeského.“*

**Ako spoznať vôľu nebeského Otca? V Ježišovi Kristovi. Čítajme, počúvajme, sledujme, čo Pán Ježiš robí, ako koná, ako sa rozhoduje, s kým sa stýka, komu a čomu dáva prednosť.** Všímajme si, ako je milosrdný k maličkým, ku klesajúcim, previnilým, strateným členom zboru. Nasledovať toto Ježišovo počínanie, je činiť vôľu nebeského Otca. *„Boha nikto nikdy nevidel; jednorodený Syn Boží, ktorý je v lone Otcovom, ten (Ho) známym učinil.“* (J 1, 18).

**Činiť vôľu nebeského Otca je nasledovať vôľu zjavenú v Kristovi.** Vôľu o láske, zmierení, odpustení, o nádeji. Nielen pre nás, ale aj pre ďalších. **Vôľou Božou je spasiť hriešnikov** (1Tim 2, 4). Odovzdať svoje ruky, nohy, srdce i myseľ Pánovi, aby ich On použil pre svoje dielo. Aby sa tak dialo, **potrebujeme** „**ostne“ výrokov Písma svätého vzťahovať proti sebe**, nie proti druhým. Amen.

*Použitím výkladov ku Kázni na hore od teológov: Daniel Ženatý, Dietrich Bonhoeffer,*

*Miloslav Hájek, Výkladu starocírkevních perikop; exegetickjých poznámok Jerguša Olejára:*  **Martin Šefranko, evanjelický a. v. farár**